VEGA, Frost og Vinterjazz præsenterer **Unik aften i krydsfeltet mellem digte og lyd med Søren Ulrik Thomsen, Klaus Rifbjerg og Nikolaj Nørlund**

*Søndag den 8. februar slår VEGA sammen med Vinterjazz og Frost Festival dørene op til en helt unik aften, der med nærværende digte og musik puster en rolig varme ind i din vinterfrosne krop. Nyd nogle af Danmarks ypperste lyrikere og musikere, der på fineste vis formår at forene begge kunstformer*

**Vintervarm aften med digte og lyd af bl.a. Søren Ulrik Thomsen og Nikolaj Nørlund**Lyrikbaseret musik - eller spoken word, som nogen kalder genren - har oplevet en massiv opblomstring de sidste par år, og fra alle hjørner af musikverdenen spirer det frem med spændende og inspirerende musik/lyrik-samarbejder. Den 8. februar møder lyd og digte hinanden i Store VEGA i form af nogle af de ypperste danske musikere og digtere.

Vi har sat følgende imponerende program sammen for aftenen:   
  
**Theis Ørntoft** i samtale med vært

Koncert med **Søren Ulrik Thomsen** **& Det Glemte Kvarter**   
Pause   
**Klaus Rifbjerg** i samtale med vært

**Nikolaj Nørlund** – performer *Navnløs*   
 **Krøllede ord og tanker**    
Klaus Rifbjerg var i 60’erne en af de første i Danmark, der satte lyrik sammen med musik, og Nikolaj Nørlund satte i 90’erne en helt ny standard for, hvordan man kunne behandle genren ved at fortolke Michael Strunges digte på debutalbummet, *Navnløs*. I 80’erne satte Lars HUG musik til Søren Ulrik Thomsens digtsamling, *City Slang.*

**Et samfund, der er forbi**

Theis Ørntoft, musiker og digter, fik en bragende debut med digtsamlingen *Yeahsuiten*. Efterfølgeren *Digte 2014*,fyldt med postapokalyptiske digte har ligeledes fået gode anmeldelser. Teksterne snor sig ind og ud af et samfund, der er forbi, hvor naturen har sejret over mennesket.

**Prisvindende musik og poesi**

Den prisvindende konstellation Søren Ulrik Thomsen & Det Glemte Kvarter præsenterer på aftenen nyt materiale, der tager udgangspunkt i forfatterens tidlige forfatterskab. Siden 2010 har digteren arbejdet fast sammen med Det Glemte Kvarter, hvor de med det DMA Jazz-vindende album, *Rystet Spejl. Musik og poesi*, fra 2013 gav et nyt bud på, hvordan et spoken word-album kan lyde.

Nikolaj Nørlund, nyfortolker og fordansker af den poetiske rocktradition, fremfører på Store VEGAs scene debutpladen *Navnløs* med tekster af Michael Strunge. Det 18 år gamle album er af musikmedier blevet kaldt et lille mesterværk.

Aftenens vært vil kyndigt guide publikum gennem samtaler, oplæsninger og musik fra de medvirkende.

Oplev dem alle på en kold februar-aften til en varm koncert, når dørene bliver åbnet til: Digte&lyd i VEGA.   
  
**Fakta om koncert**  
VEGA, Frost og Vinterjazz præsenterer:   
---Digte&lyd i VEGA---   
Klaus Rifbjerg, Nikolaj Nørlund m. band, Søren Ulrik Thomsen & Det Glemte Kvarter, Theis Ørntoft v. vært   
Siddende arrangement   
Søndag den 8. februar kl. 18 – Dørene åbner kl. 17. Det vil være muligt at købe mad fra Madkastellet.   
Store VEGA, Enghavevej 40, 1674 Kbh. V  
225 kr. + gebyr  
Forsalget er startet i dag vega.dk og Billetnet.